2023. szeptember 18-án benyújtott kereset – Európai Bizottság kontra Észt Köztársaság
(C-577/23. sz. ügy)
Az eljárás nyelve: észt
Felek
Felperes: Európai Bizottság (képviselők: A. Keidel és K. Toomus)
Alperes: Észt Köztársaság
Kereseti kérelmek
A Bizottság azt kéri, hogy a Bíróság:
állapítsa meg, hogy az Észt Köztársaság – mivel nem fogadta el azokat a törvényi, rendeleti és közigazgatási rendelkezéseket, amelyek szükségesek ahhoz, hogy a 2018. december 11-i (EU) 2019/1 európai parlamenti és tanácsi irányelvnek1 megfeleljen, vagy legalábbis e rendelkezéseket nem közölte a Bizottsággal – nem teljesítette az ezen irányelv 34. cikkéből eredő kötelezettségeit;
kötelezze az Észt Köztársaságot, hogy fizessen a Bizottságnak napi 600 euró átalányösszeget 2021. február 5-től a kötelezettségszegés megszűnéséig, vagy ha a kötelezettségszegés továbbra is fennáll, a jelen ügyben hozott ítélet kihirdetésének napjáig, és az összegnek mindenesetre legalább 168 000 eurónak kell lennie.
amennyiben az első franciabekezdésben említett kötelezettségszegés a jelen ügyben hozott ítélet kihirdetéséig fennáll, kötelezze az Észt Köztársaságot, hogy fizessen a Bizottságnak a jelen eljárásban hozott ítélet meghozatalától az (EU) 2019/1 irányelvből eredő kötelezettségek teljesítésének napjáig napi 5220 euró összegű kényszerítő bírságot és;
az Észt Köztársaságot kötelezze a költségek viselésére.
Jogalapok és fontosabb érvek
A 2018. december 11-i (EU) 2019/1 európai parlamenti és tanácsi irányelv minimumszabályokat állapít meg, amelyek értelmében a nemzeti versenyhatóságoknak rendelkezniük kell szükséges garanciákkal a függetlenséget, az erőforrásokat, a jogérvényesítési és bírságolási hatásköröket illetően ahhoz, hogy képesek legyenek hatékonyan érvényesíteni az EUMSZ 101. és 102. cikkét, amely garanciák nagymértékben hasonlítanak a Bizottság 1/2003/EK rendelet1 szerinti hatásköreihez, annak érdekében, hogy a belső piaci verseny ne torzuljon, és hogy a fogyasztók és a vállalkozások ne szenvedjenek hátrányt olyan nemzeti jogszabályok és intézkedések miatt, amelyek megakadályozzák a nemzeti versenyhatóságokat a hatékony jogalkalmazásban. Az (EU) 2019/1 irányelv 34. cikkének (1) bekezdése értelmében a tagállamoknak 2021. február 4-ig át kellett ültetniük az irányelvet nemzeti jogukba, és ezt haladéktalanul közölniük kellett a Bizottsággal.
Az Észt Köztársaság nem tett eleget ennek a kötelezettségnek. A Bizottság ezért 2021. március 18-án felszólító levelet küldött az Észt Köztársaságnak. Az Észt Köztársaság 2021. június 15-i és 2021. december 12-i levelében válaszolt e felszólító levélre, amelyekben kifejtette, hogy az (EU) 2019/1 irányelv késedelmes átültetése annak tudható be, hogy az átültetés a hatályos észt eljárásjog átfogó reformját és a vállalkozások közötti együttműködésre vonatkozó tilalmak dekriminalizálását teszi szükségessé. 2022. szeptember 29-én a Bizottság indokolással ellátott véleményt küldött az Észt Köztársaságnak, amelyre az Észt Köztársaság a 2022. november 29-i levelében válaszolt, amelyben elismerte, hogy nem ültette át kellő időben az (EU) 2019/1 irányelvet, és megismételte az irányelv késedelmes átültetésének korábban kifejtett indokait, melynek során az észt eljárásjog alapos reformjának szükségességére hivatkozott.
Az (EU) 2019/1 irányelvet rendes jogalkotási eljárás keretében fogadták el, így az az EUMSZ 260. cikke (3) bekezdésének hatálya alá tartozik. Az Észt Köztársaság nem teljesítette az (EU) 2019/1 irányelv 34. cikkének (1) bekezdéséből eredő azon kötelezettségét, hogy hatályba léptesse azokat a törvényi, rendeleti és közigazgatási rendelkezéseket, amelyek szükségesek ahhoz, hogy az említett irányelvnek legkésőbb 2021. február 4-ig megfeleljen, és hogy a Bizottsággal ezt haladéktalanul közölje. Ezért teljesülnek az EUMSZ 260. cikke (3) bekezdésének alkalmazási feltételei.
A Bizottság tehát azt kéri a Bíróságtól, hogy az EUMSZ 260. cikk (3) bekezdése alapján kötelezze az Észt Köztársaságot átalányösszeg és kényszerítő bírság megfizetésére, és hogy e szankciókat a „Pénzügyi szankciók a kötelezettségszegési eljárásokban” című közleménynek1 megfelelően állapítsa meg.
____________
1 A tagállami versenyhatóságok helyzetének a hatékonyabb jogérvényesítés céljából történő megerősítéséről és a belső piac megfelelő működésének biztosításáról szóló, 2018. december 11-i (EU) 2019/1 európai parlamenti és tanácsi irányelv (HL 2019. L 11., 3. o.; helyesbítés: HL 2019. L 175., 83. o.).
1     HL 2003. L 1., 1. o.
1     HL 2023. C 2., 1. o.